Charli XCX
Charlotte Emma Aitchison (sündinud 2. augustil 1992), tuntud kui Charli XCX, on inglise laulja ja laulukirjutaja. Ta sündis Cambridge'is ja kasvas üles Essexis; tema ema sündis Ugandas gudžarati päritolu perre ning isa on šotlane. 2008. aastal hakkas Charli XCX postitama oma laule Myspace'i ning esinema reividel. 2010. aastal kirjutas ta alla lepingule Asylum plaadifirmaga ning avaldas mitmeid singleid ja mixtape'e. 2012. aastal tegi Charli XCX kaasa Icona Pop laulul "I Love It", mis oli ülemaailmselt edukas. Järgmisel aastal avaldas Charli XCX debüütstuudioalbumi "True Romance", mida kriitikud kiitsid, kuid mida ei saatnud oodatud edu. 2014. aastal laulis ta Iggy Azalea singlil "Fancy", mis on üks müüdumaid singleid läbi aegade ning mida nomineeriti kahele Grammy auhinnale. Samal aastal avaldas Charli XCX soolosingli "Boom Clap" filmi "Süü on tähtedel" heliribalt, mis jõudis edetabeli Billboard Hot 100 esikümnesse. Tema teisel albumil "Sucker" olid ka edukad singlid "Break the Rules" ja "Doing It". Kolmanda albumi tegemise ajal ilmusid EP "Vroom Vroom" (2016) ning mixtape'id "Number 1 Angel" ja "Pop 2" (mõlemad 2017). Kriitikud kiitsid tema kolmandat ja neljandat albumit "Charli" (2019) ja "How I'm Feeling Now" (2020). Viies album "Crash" (2022) jõudis edetabelite tippu Austraalias, Iirimaal ja Suurbritannias ning esikümnesse Uus-Meremaal ja Ameerika Ühendriikides. 2023. aastal avaldas ta singli "Speed Drive" filmi "Barbie" heliribalt. Tema kuues album "Brat" (2024) on kriitikute poolt kõrgeimalt hinnatud 2024. aasta album ning jõudis 12 riigis edetabelite esikümnesse. Lisaks sooloprojektidele on Charli XCX kirjutanud laule muuhulgas Iggy Azaleale, Selena Gomezile, Blondie'le, Camila Cabellole ning Shawn Mendesile.